UDHËZIM
Nr. 17, datë 26.7.2023

PËR DISA NDRYSHIME DHE SHTESA NË UDHËZIMIN NR. 12, DATË 10.6.2021, “PËR PROCEDURAT E PRANIMIT E TË EMËRIMIT TË MËSUESIT NË NJË VEND TË LIRË PUNE NË INSTITUCIONET ARSIMORE PUBLIKE TË ARSIMIT PARAUNIVERSITAR DHE PËR ADMINISTRIMIN E PORTALIT ‘MËSUES PËR SHQIPËRINË’”, I NDRYSHUAR

[bookmark: _GoBack]Në mbështetje të pikës 4, të nenit 102, të Kushtetutës dhe të pikës 4, të nenit 60, të ligjit nr. 69/2012, “Për sistemin arsimor parauniversitar në Republikën e Shqipërisë”, i ndryshuar,

UDHËZOJ:

Në udhëzimin nr. 12, datë 10.6.2021, të ndryshuar, të bëhen ndryshimet dhe shtesat si më poshtë:
1. Titulli i udhëzimit të ndryshohet si më poshtë:
“Për procedurat e pranimit, të pezullimit dhe të largimit të mësuesit dhe të mësuesit në dispozicion nga një vend pune, si dhe administrimi i portalit “Mësues për Shqipërinë”.
2. Në secilin rast që përmendet udhëzimi nr. 30, datë 12.9.2018, i ministrit të Arsimit, Sportit dhe Rinisë “Për numrin e nxënësve për klasë dhe normat e punës mësimore në institucionet e arsimit parauniversitar”, i ndryshuar” të zëvendësohet me togfjalëshin “udhëzimit të ministrit përgjegjës për arsimin që përcakton numrin e nxënësve për klasë dhe normat e punës mësimore në institucionet e arsimit parauniversitar”.
3. Pika 1 e kreut 1 ndryshon si më poshtë:
“1. Ky udhëzim rregullon procedurat e pranimit, të pezullimit dhe të largimit të mësuesit dhe të mësuesit në dispozicion nga një vend pune, si dhe administrimin e portalit “Mësues për Shqipërinë”.”.
4. Në pikën 2 të kreut 1, pas fjalës “mësues” shtohen fjalët “apo mësues në dispozicion”.
5. Pikat 5, 6, 7, 9 dhe 10 të kreut 1, ndryshohen si më poshtë:
“5. Drejtoria e Përgjithshme e Arsimit Parauniversitar (në vazhdim DPAP) është përgjegjëse për procedurat e konkurrimit dhe të pranimit të mësuesit në një vend të lirë pune në sistemin e arsimit parauniversitar, ndërsa drejtoritë rajonale të arsimit parauniversitar (në vazhdim DRAP) organizojnë procedurat sipas këtij udhëzimi.
6. DRAP-et, bazuar në të dhënat e dërguara nga ZVAP-et, shpallin vendet e lira të punës për lëvizjet paralele jo më vonë se 1 muaj para fillimit të vitit shkollor dhe gjatë vitit menjëherë nga njoftimi për vendin e lirë të punës. DRAP-et njoftojnë DPAP-në brenda 2 (dy) ditëve pune për vendet e shpallura. 
7. Vendet e lira të punës në përfundim të vitit shkollor, shpallen pasi janë sistemuar mësuesit që mbeten pa ngarkesë mësimore (lëvizje e detyruar paralele) dhe pasi është bërë plotësimi i kërkesave për lëvizje paralele me dëshirë, deri në 10 (dhjetë) ditë para fillimit të vitit mësimor.
9. ZVAP-të dërgojnë në DRAP 10 (dhjetë) ditë përpara fillimit të vitit shkollor listën e mësuesve të punësuar me procedurën e lëvizjes paralele dhe e publikojnë atë në faqen zyrtare të tyre dhe në stendat e informimit publik. DRAP e publikon këtë listë në faqen elektronike zyrtare të saj dhe e dërgon në DPAP, jo më vonë se 10 (dhjetë) ditë përpara fillimit të vitit shkollor.
10. DRAP publikon në faqen elektronike zyrtare të institucionit listën me vendet e lira, provizore, me ngarkesë të plotë ose me të pjesshme, për vitin shkollor në vijim, jo më vonë se 7 (shtatë) ditë para fillimit të vitit shkollor dhe e dërgon në DPAP brenda 1 (një) ditë pune.”.
6. Pika 4/1 e kreu 2, ndryshohet si më poshtë:
“4/1 Mësuesi nuk mund të punësohet dhe, kur është i punësuar, përfundon marrëdhënien e punës në rast se:
a) është i regjistruar në Regjistrin Kombëtar të të Dënuarave për Krime Seksuale; ose
b) është dënuar me vendim penal të formës së prerë për kryerjen e një vepre penale të përcaktuar me udhëzim të ministrit përgjegjës për arsimin, që, për shkak të natyrës së veprës së kryer, diskrediton pozitën dhe figurën e punonjësit arsimor ose dëmton rëndë besimin e publikut në sistemin arsimor, pavarësisht nëse është rehabilituar sipas parashikimeve të Kodit Penal.”.
7. Në kreun 2, pas pikës 6 shtohet pika 6/1 me përmbajtje si më poshtë:
“6/1. Kandidati i interesuar për të ushtruar profesionin e mësuesit, që zotëron më shumë se një licencë, ka të drejtë të aplikojë dhe të regjistrohet online në portalin “Mësues për Shqipërinë”, për profilet e mësuesisë sipas licencave që zotëron.”.
8. Në kreun 2, pas pikës 9 shtohet pika 9/1 me përmbajtje si më poshtë:
“9/1 Në momentin e aplikimit kandidati që dëshiron të punësohet si mësues në dispozicion zgjedh opsionin “Pranoj të punësohem si mësues në dispozicion”.
9. Në kreun 2, në pikën 13 në fund shtohet fjalia me përmbajtje si më poshtë:
“Mësuesit që kanë zgjedhur edhe opsionin mësues në dispozicion, renditen në një listë të veçantë sipas profileve për mësues në dispozicion në ZVAP-të ku kanë aplikuar.”.
10. Në pikën 4 të kreut 3 pas shkronjës b shtohet shkronja b/1 dhe pas shkronjës “c” shtohet shkronja “d”, me përmbajtje si më poshtë:
“b/1 zbaton funksionalitetin që bën renditjen e kandidatëve për mësues në dispozicion sipas përzgjedhjes së opsionit “mësues në dispozicion” dhe pikëve totale (shuma e pikëve të dosjes dhe e pikëve të testimit) për kandidatët për çdo ZVAP dhe për çdo profil.
d) RASH heq nga lista e renditjes në portal vetëm për atë ZVAP, kandidatët që janë punësuar në vende pune vakant dhe me ngarkesë të plotë pas prodhimit të aktit të pranimit të vendit vakant të punës.”.
11. Pika 3 e kreut 6 ndryshon si më poshtë:
“3. ZVAP-të, në bashkëpunim me drejtoritë e IA-ve publike, identifikojnë vendet e lira të punës që krijohen në IAP pas përfundimit të procesit të regjistrimit të nxënësve si dhe gjatë vitit shkollor.”.
12. Pika 5 e kreut 7 ndryshon si më poshtë:
“5. Për mësuesit që mbeten pa ngarkesë mësimore, drejtori i IAP-së dërgon në ZVAP listën emërore, dokumentacionin e njësuar me origjinalin dhe vlerësimin e dosjes, sipas shtojcës 2.1 të këtij udhëzimi brenda muajit gusht.”.
13. Në pikën 7 të kreut 7 fjalët “brenda muajit korrik” zëvendësohen me fjalët “brenda muajit gusht”.
14. Në pikën 14 të kreut 7 fjalët “krerëve 2, 4 dhe 8”, të zëvendësohen me fjalët “krerëve 2, 4, 5 dhe 8”.
15. Në pikën 10 të kreut 8 fjalët “në fund të çdo muaji” të zëvendësohen me fjalët “brenda datës 5 (pesë) të çdo muaji”.
16. Pika 11 e kreut 8 ndryshon si më poshtë:
“11. Çdo kandidat që ka përzgjedhur një vend pune me ngarkesë të plotë dhe është emëruar me kontratë pune pa afat, i ndryshon statusi në portal në statusin i punësuar dhe nuk qëndron më në renditjen e portalit “Mësues për Shqipërinë” për atë ZVAP.”.
17. Pas kreut 8, shtohet kreu 8/1 me përmbajtje si më poshtë:

“KREU 8/1
PROCEDURAT E PUNËSIMIT PËR MËSUESIT NË DISPOZICION

1. Kandidatët, të cilët dëshirojnë të punojnë si mësues në dispozicion në momentin e aplikimit, zgjedhin në portalin “Mësues për Shqipërinë” opsionin “Mësues në dispozicion”. Në rastin kur kandidati zgjedh edhe opsionin “Mësues në dispozicion”, plotëson shtojcën 8, bashkëlidhur dhe pjesë përbërëse e këtij udhëzimi. 
2. ZVAP-ja para fillimit vitit të ri shkollor, bën rakordimin ndërmjet parashikimit të nevojave dhe numrit të miratuar të punonjësve të saj, për të planifikuar numrin e mësuesve në dispozicion sipas fushave/profileve. 
3. ZVAP-ja, çdo fillim viti shkollor publikon listën e kandidatëve që kanë zgjedhur të punësohen si mësues në dispozicion, të cilët renditen sipas profileve për ZVAP-në ku kanë aplikuar.
4. Punësimi i mësuesve në dispozicion bëhet nga titullari i institucionit arsimor vendor, përgjegjës për arsimin parauniversitar (ZVAP-ja), sipas renditjes në portal.
5. Vendet e lira të punës, në pozicionin mësues në dispozicion, u ofrohen në fillim mësuesve që dalin pa ngarkesë mësimore dhe nuk janë sistemuar, sipas renditjes.
6. ZVAP-ja, sipas nevojave, emëron mësuesin, i cili nënshkruan kontratën e punës dhe pranon këtë pozicion pune. Kjo kontratë do të jetë deri në përfundim të vitit shkollor. 
7. Mësuesi në dispozicion ka të drejtë të zgjidhë kontratën si mësues në dispozicion, nëse atij i ofrohet vendi i punës në profilin përkatës.
8. Mësuesi në dispozicion që ka nënshkruar kontratën, duhet të jetë i gatshëm në ZVAP çdo mëngjes për t’u punësuar sipas kërkesave që vijnë nga drejtuesit e IA-ve, për zëvendësim, rast pas rasti.
9. Mësuesi në dispozicion mund të plotësohet me orë në ditët e lira në veprimtari plotësuese, si: “Bëjmë detyrat e shtëpisë”, SHQK etj., sipas nevojave të IAP-së.”.
18. Pika 5 e kreut 9, ndryshon si më poshtë:
“5. Deri në plotësimin e vendit të lirë të punës nga lista e portalit të ZVAP-së, ose nga kandidatët e portalit nga të gjitha ZVAP-të në varësi të DRAP, bëhet punësimi me afat të caktuar me kandidatë të tjerë të profilit të përafërt në ZVAP dhe në mungesë të tyre me kandidatë të interesuar të këtij profili ose profili i përafërt, të cilët kanë paraqitur kërkesë në ZVAP, duke bërë renditjen e tyre. Lista e kandidatëve të kësaj kategorie bëhet publike në faqen elektronike zyrtare të ZVAP-së, dërgohet në DRAP, 5 ditë para fillimit të vitit shkollor. DRAP dërgon zyrtarisht në DPAP listën e kandidatëve të punësuar për këtë kategori 5 ditë pas fillimit të vitit shkollor dhe brenda 5 ditëve të para të çdo muaji, nëse gjatë vitit shkollor ka punësime të tilla.”.
19. Pika 1 e kreut 10, ndryshon si më poshtë:
“1. Drejtori i IAP-së merr masën e pezullimit ndaj mësuesit, në rastet si më poshtë:
a) gjykata ka vendosur masat e sigurimit personal;
b) mësuesi është në proces hetimi për kryerjen e një vepre penale sipas nenit 60/1 të ligjit nr. 69/2012, i ndryshuar.”. 
20. Në kreun 12 pas pikës 4, shtohet pika 4/1 me përmbajtje si më poshtë:
“4/1 Përjashtimisht për punësimin e mësuesve në dispozicion për vitin shkollor 2023–2024, të gjithë mësuesve të renditur sipas profileve mund t’u ofrohet një vend pune si mësues në dispozicion krahas vendeve të lira apo vendeve të përkohshme të punës. Refuzimi i mësuesit për një vend pune si mësues në dispozicion, nuk përllogaritet për efekt të pikës 5 të kreut 8 të këtij udhëzimi.”. 
21. Pas shtojcës 7 shtohet shtojca 8, bashkëlidhur dhe pjesë përbërëse e këtij udhëzimi. 
22. Ngarkohen për zbatimin e këtij udhëzimi, Sekretari i Përgjithshëm, Qendra e Shërbimeve Arsimore, Qendra Ndërinstitucionale e Rrjetit Akademik Shqiptar, Drejtoria e Përgjithshme e Arsimit Parauniversitar, institucionet arsimore vendore, përgjegjëse për arsimin parauniversitar dhe institucionet arsimore parauniversitare publike.
Ky udhëzim hyn në fuqi pas botimit në Fletoren Zyrtare.

MINISTËR I ARSIMIT DHE SPORTIT
Evis Kushi

SHTOJCA 8

DEKLARATË 
PËR ANGAZHIMIN SI MËSUES NË DISPOZICION

Unë _________________________________________, kandidat në procesin e konkurrimit për lëndën/profilin “_______________________________________”, të zhvilluar në vitin shkollor ______-______, deklaroj nën përgjegjësinë time personale se do të angazhohem të punojë si mësues në dispozicion në zyrat vendore të arsimit parauniversitar ku kam aplikuar, deri në ofrimin e vendit të punës në profilin përkatës. 


DEKLARUESI
____________________________
